Som Idrætsudvalg ser vi tilbage på 2023 med stolthed og ydmyghed over, hvad vi er lykkedes med de seneste år.

Vi er nået i mål med

* kvalitetsløft af parastævner og mesterskaber.
* øget tilgang af nye parasvømmere og stærk opbakning fra den eksisterende trup af parasvømmere.
* stort set alle klubber har minimum 1-2 uddannede officials modul 2.
* solidt samarbejde med både para- og almene klubber i afviklingen af vores stævner.
* effektiviseret og optimeret stævnetilmelding og -afvikling
* fuld opdatering af klassifikationsdatabasen
* flere løb er godkendt som Danmarks Idrætsforbunds Danmarksmesterskab
* stærk udvikling af samarbejdet med SvømDanmark
* fokus på øget dialog, nyhedsbreve, opdatering af vores Reglement for svømning m.v.
* i samarbejde med Parasport Danmark, at vi undgik en svømmehalslukning i Korsør.

En kæmpe tak til alle svømmere, klubber, forældre og frivillige, som har gjort alt dette muligt og ydet en stor opbakning.

Som Idrætsudvalg ønsker vi kort sagt at

* fortsætte med at udvikle svømningen og vores stævner og drømmen er, at vi kan få nordisk/internationalt stævne med deltagelse af Special Olympics, Virtus og World Para Series.
* flere kræfter træder til og hjælper med det værdifulde arbejde for vores parasvømmere.
* fremtiden også er kendetegnet ved - **Vi siger, Vi gør og Vi er - Vi kæmper for jer alle svømmere og klubber.**

**Organisatorisk**

I lighed med sidste landsmøde må vi gøre opmærksom på, at der **skal** nye kræfter ind i Idrætsudvalget - alternativt kræfter, som har lyst til at drive stævnerne og de tilhørende opgaver.

Vi vil gerne åbne op for den mulighed, at vi laver et ”tillæg” til Idrætsudvalget. Det betyder, at du ikke behøver at være medlem af Idrætsudvalget men har fokus på og ansvar for stævnerne. Vi forestiller os et stævneteam, hvor vi samler de kræfter, som har lyst til at håndtere alt omkring vores stævner. Det vil primært være parastævnerne og evt. Kortbane Paramesterskab.   
Forbundsmesterskabet og opgaver med planlægning og indgåelse af samarbejde med klubberne vil være Idrætsudvalgets ansvar. Det vil blive tilknyttet en fast kontakt fra Idrætsudvalget, så der er hjælp og sparring at hente. Vi har derfor i 2024 annonceret gennem vores nyhedsbrev efter mere hjælp.

Vi har forsøgt os med hjælp på sidelinjen til bl.a. gennemlæsning af nyhedsbreve, så vi sikrer en kommunikation, der er mere forståeligt med ”ikke-svømmekyndige” briller. Her kan vi fortsat lære mere som Idrætsudvalg og ønsker stadig, at der er nogen, som har lyst til at bidrage.

Flere hænder vil samtidig betyde, at vi fortsat får tid til udvikling, som vi løbende arbejder på inden for parasvømningen samt i samarbejdet med SvømDanmark.

Frivillighed er og bliver kernen i vores arbejde. Derfor er det bydende nødvendigt, at flere træder til og har lyst til særligt at bakke stævnerne op. Idrætsudvalget bærer i dag det største ansvar i stævnerne, hvor flere ikke har aktiv deltagende svømmere. Den fordeling skal ændres, da kræfterne ikke er til stede i Idrætsudvalget længere.

I IU har vi, syntes vi selv, igen, ikke ligget på den lade side.

**Hovedopgaver for Idrætsudvalget**

1. **Visionsdag med Parasport Danmark**

Idrætsudvalget har været initiativtager til en visionsdag med Parasport Danmark, som blev vel modtaget. Formålet var, at vi (bredde- og eliteudvalget), landstræneren, Special Olympics-træner og idrætsudvalget fik afstemt visioner, rammer og retningslinjer for Idrætsudvalgets arbejde. Særligt har Idrætsudvalget haft brug for større tydelighed omkring arbejdsfordelingerne og snitflader. Idrætsudvalget oplevede en stor anerkendelse af arbejdet, og samtidig blev det tydeliggjort, at arbejdet i IU i gennemsnit har trukket ressourcer svarende til op til 37 timer ugentligt. Det er på alle måder i overkanten, og IU har adresseret, at der savnes mere opbakning og hjælp til administrationen hos Parasport Danmark.

1. **Klassifikationsdatabasen**

Der er lavet et enormt stort arbejde med kvalitetssikring og opdatering af klassifikationsdatabasen, som er gået fra ca. 50 svømmere til mere end 100 svømmere i 2023. Det arbejde er fuldført januar 2024, og arbejdsfordeling og samarbejde med Parasport Danmark er iværksat og evalueres inden sommer 2024.  
Vi er nu klar til at arbejde videre med anvendelsen af national klassifikation som grundlag for afvikling stævner og præmiering af vores svømmere samt til brug for danske rekorder.

1. **Parastævner og mesterskaber**

Vi har fået uddannet endnu flere officials - tusind tak for opbakningen.  
I Øst har det betydet, at vi med undtagelse af få poster faktisk dækker med egne official. Det er virkelig stærkt.  
Der er stadig plads til flere, så vi i endnu større udstrækning kan undgå at trække på frivillige til poster som starter, speaker, ledende tidtager og ikke mindst sekretariatet. Sidstnævnte vil kræve, at man er indstillet på at indgå i et stævneteam og villig til at bruge frivillig tid før og under hvert stævne.

1. **Forbundsmesterskabet / DM-ugen**

* FM blev afholdt i Vejle i forlængelse af landsmødet, og var igen en succes med en masse god svømning og glade deltagere. En stor gang tak til Vejle Svømmeklub og Parasportsrådet i Vejle Kommune som velvillige sponsorer, vedr. udgifterne til leje af svømmehallen m.m., da vi uden deres hjælp havde været nødsaget til at aflyse vores FM.
* I 2023 blev DM-ugen i Aalborg/Nørresundby, hvor vi igen fik lov til at deltage under SvømDanmarks afvikling af DM. Afbud fra særligt damesvømmere betød, at vi ikke kunne afvikle dame-DIF-løbene jf. reglerne fra Danmarks Idrætsforbund.

1. **Samarbejde mellem Parasport Danmark og SvømDanmark**

Der har atter været et rigtigt godt samarbejde med SvømDanmark, som unionen nu hedder.

1. **Officialuddannelse**

Vi fik genbevilget vores uddannelsespulje i 2023, hvor flere fik mulighed for at uddanne sig med 50%’s tilskud fra Parasport Danmark.

1. **Svømmetider.dk og Stopur**Alle klubber, svømmere og forældre er løbende opfordret til at anvende både

svømmetider.dk og Svøm Stopur. Det er bl.a. kommunikeret via nyheder og i stævneinvitationerne.

**Sportslig udvikling og resultater**

Idrætsudvalget har fået godkendt følgende løb som Danmarksmester hos Danmarks Idræts Forbund (DIF):

**DIF-løb - ansøgt efter FM 2023 til afvikling i 2024:**

|  |  |
| --- | --- |
| **Disciplin** | **Afvikles til** |
| 50 m fri | Danish Open |
| 100 m fri | FM |
| 200 m fri | FM |
| 50 m ryg | Danish Open |
| 100 m ryg | FM |
| 50 bryst | Danish Open |

|  |  |  |  |
| --- | --- | --- | --- |
| **Stævner i 2023** | **Deltagere** | **Medaljer** | **Internationale rekorder** |
| Danish Open 2023 | 4 svømmere |  | 1 verdensrekord  1 europarekord |
| Virtus Global Games  Vichy - Frankrig | 5 svømmere | 13 guld  8 sølv  5 bronze | 1 championship-rekord  2 europarekorder  1 Virtus master-rekord  10 Virtus best performance rekorder\*\* |
| DM-ugen / DIF-løb | 8 svømmere | 4 guld  4 sølv  4 bronze |  |
| Special Olympics  Berlin - Tyskland | 4 svømmere | 1 sølv  2 bronze |  |
| Para-WM  Manchester - England | 1 svømmer | 1 sølv  1 bronze |  |
| Nordiske Mesterskab - kortbane  Bergen - Norge | 9 svømmere | 13 guld  7 sølv  4 bronze | 4 verdensrekorder  1 europarekord |
| DM Kortbane, Senior | 4 svømmere |  | 3 verdensrekorder |

\*\* S19/II3 svømmerne var med til at sætte udgangspunktet for kommende verdensrekorder.

**Fremtiden**

I 2024 ser vi mulighed for at fortsætte vores konstruktive og udviklende samarbejde med SvømDanmark og vores landstræner, hvilket gælder både i forhold til stævnedeltagelse under SvømDanmark og potentielle administrative udviklingsmuligheder

Vi ønsker at være med til at understøtte og skabe mere synlighed omkring parasvømningen for såvel bredde samt vejen til talent og elite.

Idrætsudvalget har tillige noteret sig, at allerede eksisterende idrætsudvalg, er valgt bibeholdt efter afviklingen af Repræsentantskabsmødet i Parasport Danmark den 20. april 2024. Ved repræsentantskabsmødet var der fremmødt 52 stemmeberettigede, som skulle stemme om bestyrelsens forslag til strukturændring i Forbundet. Efter en længere debat om dette, med et fint oplæg

fra to medlemmer af bestyrelsen, blev forslaget til stor forundring nedstemt, der krævedes 2/3 flertal for ændringen = 35 for, stemmerne var 30 for og 18 imod 4 blanke stemmer. På trods af det nedstemte forslag har bestyrelsen accepteret dette og har valgt at fortsætte deres arbejde. Det betyder, at de ændringer, der var foretaget i forbundet i en eller anden udstrækning rulles tilbage. Umiddelbart får dette dog ikke den store indflydelse på Idrætsudvalgets arbejde.

Sluttelig en tak til Parasport Danmark for samarbejdet.